钦定古今图书集成/明伦汇编/氏族典/第384卷 > 李崇
## 钦定古今图书集成/明伦汇编/氏族典/第384卷 > 李崇

按《隋书李穆传》：“穆兄子崇，字永隆，以父贤勋，封回乐
县侯。时年尚小，拜爵之日，亲族相贺，崇独泣下。贤怪
而问之，对曰：‘无勋于国，而幼少封侯，当报主恩，不得
终于孝养，是以悲耳’。”贤由此大奇之，随宇文护伐齐，
以功最，擢授仪同三司。周武帝平齐，引参谋议，以勋
加授开府，封襄阳县公，寻改广宗县公，历工部中大
夫，迁右司驭。高祖为丞相，迁左司武上大夫，寻为怀
州刺史，进爵郡公。尉迥反，遣使招之，崇初欲相应，后
知叔父穆以并州附高祖，慨然太息曰：“合家富贵者
数十人，值国有难，竟不能扶倾继绝，复何面目处天
地闲乎！”韦孝宽疑之，与俱卧起。其兄询时为元帅长
史，每讽谕之，崇由是亦归心焉。既平尉迥，授徐州总
管，寻进位上柱国。开皇三年，除幽州总管。突厥犯塞，
崇辄破之。其后突厥大为寇掠，崇转战十馀日，师人
多死，遂保于砂城。城荒废不可守，晓夕力战，无所食，
乃挺刃突贼，卒于阵。子敏嗣。